Lood se praatjies: Eish vir Anglokaans | Netwerk24
Lood se praatjies: Eish vir Anglokaans
Deur Lood 08 Julie 2021 00:04
Eish vir Anglokaans
Die 12de landstaal is nou Anglokaans, aldus Naomi Clark van Harties. Dis meer "amazing" en "awe­some" as Frans. "Cool celebs" praat dit; van ons haat dit. Wat het geword van "plein" Afrikaans, wil sy weet. Lood is geen aanhanger van 'n verstikkende standaardtaal met ingewikkelde toepassings nie. Maar dit lyk asof sommige meen selfs meer ontspanne taalgebruik moet sommer uit die pad gevee word vir An­glokaans. Vreemd dat Afrikaanse akteurs, wat veral deesdae bakhand staan vir ondersteuning, ook daaraan skuldig is. Byvoorbeeld: Is Neels van Jaarsveld (foto) se gruwelike Anglokaans ingeskryf in sy programteks vir Op my Eish, of is dit sy bydrae tot ons kultuurskat?
Net donkies bly oor . . .
Die Netwerk24-fotograaf Mlungisi Louw het die foto ná die naweek se groot gedruis in Nkandla geneem. Lood volstaan met Deonette Haggard van Somerset-Oos se bydrae:
Dis die oorpak, dis die tralies;
dis die straf, dis 15 maande;
RAAKVATTER: Jessie Duarte verskyn gewoonlik hier onder. Haar stelling dat Nkandla-gangers se dreigement – om 'n "menslike skild" te wees – die taal van internasionale terroriste is, is wel 'n kolskoot.
NAT VADOEK: Die ANC. 'n Koffiebeker is op die spel vir enigiemand wat 'n geldige rede kan verskaf waarom dié klomp nie skaam hoef te wees oor die afgelope week nie. ANC-lede kan net 'n lepel wen.
BITTERBEK: JZ. Hy kla die regbank versin spesiale reëls vir hom. Sy advokaat noem hom 'n siek ou man sonder geld. Lood sien 'n geslepe gewoontemisdadiger wat agter tralies hoort. Hoor jy, Bheki Cele?
Francois, dit gaan nie weg
'n Pretorianer het, onder 'n skuilnaam, in 'n Beeld-brief gekla oor 'n plakkerskamp en probleme onder die DA-burgemeester. Hy het dit aan sy DA-raadslid Francois Bekker gerig. Bekker het die brief op Facebook geplaas met die byskrif: "Politiek is nie vir sissies nie." 'n Smalende gesprek het gevolg oor die skuilnaam en 'n moontlike VF Plus-aanslag. Geen verantwoording teenoor of empatie met die "kieser" nie. Tipies DA?
Bekker kan die kieser gerus antwoord, soos hy op Facebook onderneem. Lood gaan help dat die kwessie nie weggaan nie. Bekers aan Naomi en Deonette. lood@beeld.com